Врз основа на член 3 од Одлуката за доделување стипендии за упис на студенти на втор циклус студии во академската 2023/2024 година бр. 02-429/2 од 25.5.2023 година, Институтот за социолошки и политичко-правни истражувања – Скопје, во состав на Универзитетот „Св. Кирил и Методиј“ во Скопје, го распишува следниов:

#### **К О Н К У Р С**

#### **за доделување стипендии за запишување студенти на втор циклус студии во академската 2023/2024 година на Институтот за социолошки и политичко-правни истражувања**

За академската 2023/2024 година ќе бидат доделени најмногу 4 стипендии, распределени по една стипендија за секоја студиска програма. Стипендијата ќе биде во висина од сумата предвидена за студирање, односно во висина на школарината наведена во Конкурот објавен од страна на УКИМ.

Основни критериуми:

1. Да има завршено соодветни додипломски студии дефинирани во елаборатите за акредитација;
2. Да е државјанин/државјанка на РС Македонија;
3. Да има просек од додипломски студии од најмалку 8,5;
4. Да не е корисник/корисничка на стипендија од друг давател (се докажува со изјава заверена на нотар);
5. Да го владее англискиот јазик;
6. Да биде на возраст не повеќе од 35 години.

Дополнителни критериуми:

1. Добиени награди, признанија;
2. Учество на обуки и курсеви за усовршување во областа (летни и зимски школи, практика во земјава или во странство);
3. Објавени трудови (стручни, научни, монографии, статии и сл.);
4. Учество во истражувачки/апликативни проекти;
5. Работно искуство во областа за којашто се конкурира.

Селекција на кандидатите за секоја студиска програма ќе се врши на следниот начин:

**I Политички науки и човекови права**

* Интервју со селектираните кандидати;
* Подготовка на есеј на зададена тема од областа.

**II Социологија (менаџмент) на општествени промени**

* Интервју со селектираните кандидати;
* Подготовка на есеј на една од зададените теми:

 • Општествените промени и одржливиот развој;

 • Влијанието на глобалните процеси врз културниот идентитет;

 • Полова и старосна нееднаквост и дискриминација во македонското општество.

**III Комуникации**

* Интервју со селектираните кандидати;
* Подготовка на есеј на одбрана тема [на кандидатите ќе им се понудат три теми за изработка на есеј, кандидатите треба да изберат една тема и да изберат на кој јазик ќе ја пишуваат (македонски или англиски – се преферира да биде напишана на англиски)].

**IV Менаџмент на човечки ресурси**

* Интервју со селектираните кандидати;
* Подготовка на есеј на зададена тема од областа.

Во текот на студиите, стипендираните студенти ќе имаат обврска редовно да ги запишуваат семестрите и да ги остваруваат предвидените обврски, односно да остварат минимум 60% од предвидените кредити. Доколку студентот/студентката не успее да ги оствари овие услови, Научниот совет ќе донесе одлука за прекинување на стипендијата.

Во текот на студирањето, стипендираните студенти задолжително ќе бидат вклучени во тековни научноистражувачки или апликативни проекти во обем од 160 работни часа. За оваа активност не е предвидено обезбедување надомест.

Покрај пријавата со наведена студиска програма за којашто се конкурира, кандидатите треба да приложат и кратка биографија и мотивациско писмо, како и соодветна документација за исполнување на основните и дополнителните критериуми.

Рокот за пријавување на кандидатите е од 5 до 13 февруари 2024 година, во периодот од 9 до 15 часот во Архивата на Институтот. Реализацијата на интервјуата и изработката на есеите ќе се одвива во просториите на Институтот, на 15 февруари, по дополнително определен распоред, за којшто кандидатите ќе бидат известени на 14 февруари. За изработка на есеите, кандидатите ќе имаат на располагање лаптопи во сопственост на Институтот.

Исполнувањето само на основните критериуми не претставува основа за добивање на стипендијата.

За сите права и обврски предвидени во овој конкурс ќе биде потпишан посебен договор со секој од стипендираните студенти.

**Институт за социолошки и политичко-правни истражувања,**

**Универзитет „Св. Кирил и Методиј“ во Скопје**